OIKEUSMINISTERIÖLLE 

Oikeusministeriön lausuntopyyntö 6.4.2010 (OM 5/41/2009, OM025:00/2009)

TEOLLIS- JA TEKIJÄNOIKEUSASIOIDEN KESKITTÄMINEN MARKKINAOIKEUTEEN

	Oikeusministeriö on pyytänyt Matkailu- ja Ravintolapalvelut MaRa ry:ltä lausuntoa työryhmämietinnöstä 2010:28 ”Teollis- ja tekijänoikeusasioiden keskittäminen markkinaoikeuteen.”  

Työryhmämietinnössä todetaan, että esityksen päätavoitteena on teollisoikeuksien myöntämisen sekä teollis- ja tekijänoikeuksien toteuttamisen tehostaminen kehittämällä mainittuihin asioihin liittyvää tuomioistuinjärjestelmää. Tarkoituksena on vähentää teollis- ja tekijänoikeudellisten asioiden käsittelyn hajaantuneisuutta nykyisestä. Lisäksi keskeisiä tavoitteita ovat tuomioistuinkäsittelyn asiantuntemus, korkea laatu ja nopeus.

Mainitut tavoitteet toteutettaisiin keskittämällä teollis- ja tekijänoikeudellisia asioita koskeva ratkaisutoiminta mahdollisimman suuressa määrin samaan oikeuspaikkaan, markkinaoikeuteen. Markkinaoikeuteen keskitettäisiin muutoksenhaku kaikkien teollis- ja tekijänoikeudellisten riita- ja hakemusasioiden käsittely, kuten myös mainittuihin asioihin liittyvien turvaamistoimiasioiden käsittely. Markkinaoikeuteen valitettaisiin myös teollisoikeuksia myöntävien rekisteriviranomaisten päätöksistä sekä viestintäviraston verkkotunnuslain nojalla tekemistä päätöksistä. 

Ratkaisutoiminnan asiantuntemusta pyrittäisiin parantamaan myös ratkaisukokoonpanoja ja kelpoisuusehtoja koskevalla sääntelyllä.

Työryhmän enemmistön kannan mukaan teollis- ja tekijänoikeudellisissa riita- ja hakemusasioissa muutoksenhaku markkinaoikeuden ratkaisuihin tapahtuisi vastaavalla tavalla kuin nykyään haetaan muutosta käräjäoikeuksin ratkaisuihin. Markkinaoikeuden ratkaisuista valitettaisiin ensin Helsingin hovioikeuteen, jonka ratkaisuista olisi vielä mahdollista hakea muutosta valittamalla korkeimpaan oikeuteen nykyistä valituslupajärjestelmää noudattaen. Vähemmistön kannan mukaan muutoksenhaku tulisi järjestää siten, että markkinaoikeuden ratkaisuista valitettaisiin suoraan korkeimpaan oikeuteen voimassa olevaa oikeudenkäymiskaaren 30 luvun 3 §:n mukaista valituslupajärjestelmää noudattaen.

Ehdotetut lait ovat tarkoitetut tulemaan voimaan samanaikaisesti vuoden 2012 alusta, lukuun ottamatta 15. lakiehdotusta, jonka on tarkoitus työryhmän enemmistön kannan mukaan tulla voimaan kaksi vuotta muita ehdotukseen sisältyviä lakiehdotuksia myöhemmin.

MaRa kiittää mahdollisuudesta lausua asiassa ja esittää lausuntonaan seuraavaa:  

Keskittämisen laajuus

Valtioneuvoston periaatepäätöksessä kansallisten aineettomien oikeuksien strategiasta 26.6.2009 todetaan, että aineettomia oikeuksia koskevien riita-asioiden käsittely keskitetään markkinaoikeuteen vuoteen 2012 mennessä.

MaRa kannattaa työryhmän ehdotusta, jolla markkinaoikeuteen keskitettäisiin sekä teollisoikeudelliset että tekijänoikeudelliset riita-asiat valtioneuvoston periaatepäätöksen edellyttämällä tavalla. Vaikka mietintö on yksimielinen asiasta, niin jatkovalmistelun varalta todettakoon, että keskittämisen ulkopuolelle ei tule jättää tekijänoikeudellisia riita-asioita. 

Nopeasti kehittyvä IPR - toimintaympäristö vaatii ratkaisijataholta yhä enemmän substanssi- ja oikeudellisiin kysymyksiin liittyvää erityisasiantuntemusta. On luontevaa, että kaikkien IPR - riita-asioiden käsittely siirrettäisiin markkinaoikeuteen, johon voitaisiin keskittää alaan liittyvä asiantuntemus ja tätä kautta turvata mahdollisimman laadukas ratkaisutoiminta. Tämä olisi nähdäksemme kaikkien toimijoiden etu. 

Muutoksenhaku

Valtioneuvoston periaatepäätöksen mukaan tuomioistuinkäsittelyn korkean laadun ohella keskeisessä asemassa on nopeus. 

MaRa kannattaa työryhmän vähemmistön kantaa, jonka mukaan teollis- ja tekijänoikeudellisissa riita- ja hakemusasioissa valitettaisiin suoraan korkeimpaan oikeuteen voimassa olevaa oikeudenkäymiskaaren 30 luvun 3 §:n mukaista valituslupajärjestelmää noudattaen. 

Oikeuksien toteutumisen tehostamiseksi oikeusprosessien kestoa tulee lyhentää. Vähemmistön ehdottamalla tavalla IPR -riita-asioissa saataisiin yhden muutoksenhakuasteen poistamalla nopeammin lainvoimainen tuomioistuimen ratkaisu, mikä vähentäisi samalla osapuolten kannettavaksi tulevia oikeudenkäyntikuluja. Osapuolten oikeudet olisi asianmukaisesti turvattu, koska ensimmäisen ratkaisun antaisi markkinaoikeus, johon olisi keskitetty asiaan liittyvä asiantuntemus. MaRa katsoo, että vähemmistön kanta on uudistuksen tavoitteen mukainen ja kokonaisuus huomioon ottaen hyväksyttävä ja työryhmän enemmistön kantaa perustellumpi. Enemmistön kanta nojaa yksistään siihen, että sen esittämä malli olisi perustuslaillisesti ongelmaton. Perustuslain 21 §:ää ei ole kuitenkaan aikaisemminkaan nähty esteeksi rajoittaa muutoksenhakua markkinaoikeuden ratkaisuista. 

Keskittämisen vaatimat resurssit

Valtioneuvoston periaatepäätöksessä todetaan, että oikeusministeriölle varmistetaan keskittämisen edellyttämät resurssit. Ehdotuksen mukaan keskittämisestä markkinaoikeuteen aiheutuisi valtiolle vuoden 2009 tasolla laskettuna noin 1,6 miljoonan euron vuotuiset kustannukset. MaRa katsoo, että tällä panostuksella saataisiin merkittävät kokonaishyödyt, joita olisi muun muassa IPR - riita-asioiden käsittelyn tehostuminen ja nopeutuminen vähemmistön ehdottamalla muutoksenhakujärjestelmällä sekä asiantuntevuuden lisääntyminen. Vähemmistön esittämä muutoksenhakujärjestelmä toisi myös todennäköisesti säästöjä nykyiseen tilanteeseen verrattuna.  On tärkeää, että hankkeen vaatimat resurssit turvataan.  

Kunnioittavasti, 

	Matkailu- ja Ravintolapalvelut MaRa ry

	Veli-Matti Aittoniemi		Kai Massa		
lakiasiainjohtaja		lakimies

Matkailu- ja Ravintolapalvelut MaRa ry on matkailu- ja ravintola-alan elinkeino- ja työmarkkinajärjestö. MaRa edustaa hotelleja, kylpylöitä ja kuntoutumiskeskuksia, viikko-osakeyrityksiä, leirintäalueita, ravintoloita, catering-yrityksiä, eines- ja valmistuskeittiöitä, kahviloita, pubeja, yökerhoja, liikenneasemia, huvi-, teema- ja elämyspuistoja, keilahalleja, festivaaleja ja konserttitapahtumia, ohjelmapalveluyrityksiä, luontomatkailuyrityksiä, hiihtokeskuksia sekä matkailun markkinointi- ja välityspalveluja tarjoavia yrityksiä. MaRassa on 2 400 jäsentä, joilla on lähes 5 700 toimipaikkaa. MaRan jäsenyritykset työllistävät noin 60 000 henkilöä. Jäsenyritysten liikevaihto on yli 5,5 miljardia euroa